Beboerne i en etageejendom på Visbergsgade i Frederikshavn vågnede natten til søndag op til noget af et chok. Der var opstået brand i en lejlighed, og derfor måtte alle beboere evakueres. Branden opstod i en 58-årig mands lejlighed, der heldigvis vågnede inden flammerne nåede at sprede sig. - Branden er formentlig startet på grund af et tændt stearinlys, der stod ovenpå et iltapparat, siger Per Vagn, vagtchef ved Nordjyllands Politi, og fortsætter: - Det er heldigt, at det ikke gik mere galt, end det gjorde. Alarmen lød hos Nordjyllands Politi kl. 03.30, da den 58-årige mand, der selv opdagede branden, ringede efter brandvæsnet. Ingen i ejendommen er kommet til skade. Dog måtte den 58-årige selv en tur på sygehuset til observation for røgforgiftning. Den 58-årige beboers lejlighed er slemt skadet af ild og sod, og også andre lejligheder i opgangen blev skadet af røg.

Referat:
Natten til søndag måtte en hel opgang i Frederikshavn evakueres, da der udbrød brand i etageejendommen.